Onsdag var alt andet end en god dag for Nordex Foods, der producerer oste. - Vi var så uheldige, at vores bygning, hvori vores kedel til at producere damp til mejeriet, brændte, siger Martin Aagaard Pedersen, direktør i Nordex Food. Og det har konsekvenser for virksomheden. - Det betyder, at vi lige nu ikke kan producere, men vi håber på, at det igen er muligt fra søndag. Vi har bestilt en mobil kedel, som kommer, så vi kan løse problemet midlertidigt, siger Martin Aagaard Pedersen. Sådan forløb det Sent onsdag aften udbrød der brand på Nørager Mejeri, der ligger mellem Hobro og Aars. Det meddelte Nordjyllands Politi på Twitter, hvor de advarede borgerne i området. Under kontrol Henover natten fik brandfolkene styr på branden. - Der er blevet lavet en kontrolleret nedbrænding og slukning, og brandfolkene er mere eller mindre færdige derude, oplyser vagtchef hos Nordjyllands Politi, Thomas Ottesen. Slukningen krævede dog mere mandskab end ventet, eftersom beredskabet i første omgang blot troede, at der var tale om en mindre brand. Derfor var flere brandbiler fra Aalestrup til stede ved slukningen samt en sprøjte fra Aars. Årsagen til brand undersøges Ingen er kommet til skade under branden, og nu venter de tekniske undersøgelser. - Nu afventer vi en brandundersøgelse for at finde ud af, hvorfor branden opstod. Men i første omgang var det vigtigste at få branden slukket og sørge for, at der ikke opstod yderligere skade, eller at den bredte sig. Og det har ikke været tilfældet, siger Thomas Ottesen.

Referat:
Nørager Mejeri må midlertidigt indstille produktionen, da gårsdagens brand ødelagde noget af virksomhedens materiel.